পুনর্বাসনের জায়গা পছন্দ নয়, প্রতিবাদে পথ অবরোধে হকাররা

মেদিনীপুর: তৃণমূলের পতাকা নিয়ে বিক্ষোভে দেখাল হকাররা (Hawker Protest)। মুখ্যমন্ত্রীর ঘোষণার পর ফুটপাত দখল মুক্ত করতে রাজ্যজুড়ে শুরু হয়েছে বিশেষ অভিযান। হকার উচ্ছেদের বিরুদ্ধে তৃণমূল পরিচালিত মেদিনীপুর পুরসভা (Medinipur Municipality) ও প্রশাসনের বিরুদ্ধে সরব হয়ে বিক্ষোভে নামেন হকাররা । মেদিনীপুর শহরের প্রাণকেন্দ্র কলেজ কলেজিয়েট ময়দান রোডের হকারদের রাস্তার পাশ থেকে তুলে অন্যত্র ডিআই অফিসের গলিতে সরানোর কাজ ষপরপ করেথে পুরসভা। এই ঘটনার প্রতিবাদে শহরে শুরু হয় হকারদের বিক্ষোভ। মেদিনীপুর কলেজ রোড অবরোধ করে তৃণমূলের দলীয় পতাকা হাতে নিয়ে বিক্ষোভ দেখায় হকাররা।

মেদিনীপুর শহরের মেন রাস্তায় একাধিক ছোট ছোট দোকানে চলত বেচাকেনা। সেই জায়গা দখলমুক্ত করতে চাইছে প্রশাসন। ফুটপাত দখলমুক্ত করতেই হকারদের অন্যত্র পুনর্বাসন দেয় প্রশাসন। কলেজ কলেজিয়েট ময়দান রোডের হকারদের রাস্তার পাশ থেকে তুলে অন্যত্র ডিআই অফিসের গলিতে পুনর্বাসন দেওয়ার কাজ শুরু করেছে পুরসভা। কিন্তু পুরসভার এই সিদ্ধান্তে সন্তুষ্ট নন তাঁরা। প্রতিবাদে পথ অবরোধ করলেন মেদিনীপুরের হকাররা। হকারদের দাবি, যেখানে তাদের সরানোর সিদ্ধান্ত নিয়েছে পুরসভা, সেখানে কোন ভাবেই চলবে না ব্যবসা। তাঁদের বিক্রি কমে গেলে লাভের মুখ দেখতে পারবেনা। তারা চান মেন রাস্তার পাশেই তাদের পুনর্বাসনের ব্যবস্থা করুক পুরসভা।

আরও পড়ুন: কলকাতায় শুট আউট, হাসপাতালে ভর্তি গুলিবিদ্ধ তরুণী

অন্যদিকে এনিয়ে মেদিনীপুর পুরসভার পুরপ্রধান সৌমেন খান জানান, গতকাল মহকুমা শাসক দফতরে আলোচনার পরেই বুধবার হকারদের অন্যত্র সরানোর কাজ শুরু করা হয়েছিল। মুখ্যমন্ত্রীর নির্দেশ মতো শহর যানজট মুক্ত রাখতে এই উদ্যোগ নেওয়া হয়েছিল, কিন্তু তার মধ্যে কিছু হকার রাস্তা অবরোধ করেছে। বিষয়টি উচ্চ প্রশাসন দেখছে। এবিষয়ে মেদিনীপুর সদর মহকুমাশাসক মধুমিতা মুখার্জী বলেন, কোন হকারকে উচ্ছেদ করা হচ্ছে না, তাদের পুনর্বাসনের ব্যবস্থা করা হয়েছে। পুনর্বাসনের উদ্যোগ নেওয়া হয়েছে এবং তা হকারদের সঙ্গে আলোচনা সাপেক্ষে। কিন্তু হঠাৎ আবার কেন তারা সমস্যার সৃষ্টি করছে জানিনা। বিষয়টি নিয়ে হকারদের সঙ্গে আলোচনা করা হবে। বর্তমানে হকারদের সঙ্গে আলোচনা চলছে প্রশাসনের।